"Roș-albaștrii" sunt blocați pentru al treilea sezon consecutiv în eșalonul secund din cauza formei de organizare. În plus, denumirea pe care conducătorii clubului au rezervat-o pentru o eventuală promovare în SuperLiga a expirat.
Comisia de Disciplină are de analizat un caz legat de meciul CSA Steaua – CS Tunari, scor 2-1, din ultima rundă a sezonului regulat de Liga 2, iar FRF face o gafă monumentală pe site-ul oficial.
Gruparea "roș-albastră" este numită "CSA Steaua Armatei", deși denumirea oficială, prezentată de Federația Română de Fotbal la startul sezonului din Liga 2 este Clubul Sportiv al Armatei Steaua.
Cel mai probabil este vorba doar de o simplă eroare de redactare, deoarece mai jos, la o altă cauză analizată de Comisia de Disciplină a FRF, apare doar CSA Steaua, numele oficial al echipei.
Eroarea a fost semnalată și de suporterii CSA Steaua care s-au revoltat pe rețelele de socializare. Pe lângă criticile dure aduse celor de la Federația Română de Fotbal, fanii i-au tras la răspundere și pe conducătorii clubului din Ghencea.
"Scriam acum o săptămână că cei din club iau atitudine doar când este un atac la propria persoană. Uitați-vă cum își bat joc cei de la Federația Română de Fotbal de numele clubului Steaua București.
Bichir, Marinescu, Barbu și alți indivizi… chiar și cei din armată, nea Bachide, Roșu, ăștia de la FRF își bat joc de locul vostru de muncă, inclusiv de suporteri, legende și tot ce a însemnat acest club pentru istoria fotbalului din România, dar prea puțin pentru a vă exprima punctul de vedere sau pentru a-i ataca în instanță.
Nu s-au luat de voi personal, nu? Iar vă faceți că nu ați văzut, cât de mult puteți să vă ascundeți de realitate? Ce pretenții ai putea să ai de la FRF și angajații acesteia? Nu demult, unul dintre angajați făcea concursuri cu produsele FRF într-o emisiune în care denigra clubul Steaua și făcea lobby pentru FC Fcsb", este mesajul apărut de Pagina de Facebook "AS47".
Ștefan Popescu a intrat la FANATIK SUPERLIGA și a vorbit despre situația din sportul românesc. Președintele Federației de Pescuit Sportiv a descoperit că CSA Steaua funcționează în ilegalitate și le-a cerut celor de la MApN să retragă echipa din Liga 2.